OpenLLM-France/wikimedia huggingface dataset:
# Mas de Patau (Tarragona)

El Mas de Patau és una obra de Tarragona protegida com a Bé Cultural d'Interès Local.

## Descripció

Complex format per diverses edificacions de característiques diverses, de les quals destaca una capella d'estil neobarroc. El cos principal de planta rectangular, te dues plantes i coberta a doble vessant. En una de les façanes laterals s'ha afegit un cos d'una sola planta del que sobresurt lleugerament un voladís en front de l'accés. Les obertures originals de la planta baixa estan encerclades per elements de pedra i formen un arc de mig punt. Les finestres del pis superior són rectangulars.

## Referències

* ↑ «Mas de Patau». Inventari del Patrimoni Arquitectònic de Catalunya. Direcció General del Patrimoni Cultural. [Consulta: 9 juny 2020].
# Sinagoga de Dresde

La Nova Sinagoga de Dresde (en alemany: Neue Synagoge Dresden) es troba als afores del casc vell d'aquesta ciutat alemanya, entre la terrassa de Brühl i el pont de Carola. La primera sinagoga situada en aquest lloc va ser obra de l'arquitecte Gottfried Semper i va ser destruïda en 1938. La nova sinagoga es va construir pràcticament en el mateix lloc a partir de 1996. Entre 1950 i 2001, la comunitat jueva va celebrar els seus serveis religiosos en el tanatori del cementiri jueu de Fiedlerstraße.

## L'antiga sinagoga

La sinagoga construïda per Gottfried Semper entre 1839 i 1840 va ser destruïda l'any 1938 durant la "nit dels cristalls trencats". L'única cosa que es va poder conservar va ser l'estel de David que coronava el sostre de l'antic edifici. Va ser trobada i amagada per un dels bombers de la ciutat, que havien estat exclusivament cridats per evitar que el foc que consumia la sinagoga s'estengués als edificis adjacents. L'estel va ser restaurat i avui dia es troba en la nova sinagoga.

## La nova sinagoga

La nova construcció va ser reoberta al culte exactament 63 anys després de la seva destrucció. En 2002 va ser guardonada amb el premi al millor edifici europeu de l'any. El seu disseny va ser a càrrec de l'estudi d'arquitectura de Saarbrücken Wandel, Hoefer und Lorch. Des del punt de vista arquitectònic es caracteritza per les seves façanes sense finestres i per la superfície escatada de la seva estructura, gairebé cúbica. El disseny permet que el Aron Ha-Kodesh o "cofre sagrat", una espècie de fornícula on es guarda la Torà, estigui situat en la paret de l'edifici més propera a Jerusalem, tal com dicta la tradició. El color gris groguenc i l'estructura de l'edifici encaixen amb l'arquitectura de pedra calcària del centre de la ciutat. L'edifici està fet amb formigó al que s'ha afegit un pigment per donar el color característic.
Al sud de la sinagoga es troba l'edifici que serveix de centre de reunió de la comunitat jueva, una mica més baix. En ell, també hi ha una cafeteria. La façana que dona al pati interior és acristalada, mentre que les altres tres tenen petites finestres.
# Regió antàrtica

La regió antàrtica és la zona de la terra al voltant del pol Sud. A la regió s'ubica el continent de l'Antàrtida i les plataformes de gel, aigües i territoris insulars a l'oceà Antàrtic situat al sud de la Convergència Antàrtica. La regió cobreix prop del 20% de l'Hemisferi Sud, dels quals un 5,5% (14 milions de km²) és la superfície del mateix continent.

## Referències

* ↑ Scientific Committee on Antarctic Research (SCAR)
# Bernhard Schlink

Bernhard Schlink (Bielefeld, 6 de juliol de 1944) és un jurista i escriptor alemany. El 1998 va ser nomenat jutge en la cort constitucional de l'estat federal de Rin del Nord-Westfàlia i és professor d'història de la llei en Universitat Humboldt, Berlín, des de gener de 2006.
La seva carrera com a escriptor va començar amb novel·les policíaques tenint com a protagonista un personatge anomenat «Selb» (joc de paraules amb «Jo Mateix»); la seva primera novel·la fou Der Andere. Una altra de les seves novel·les, El nus gordià, va guanyar el premi Glauser el 1989. El 1995 va publicar El lector (Der Vorleser), una novel·la parcialment autobiogràfica sobre un adolescent que té un romanç amb una dona gran que desapareix sobtadament i després se la retroba sent estudiant d'advocacia en un judici als criminals de la Segona Guerra Mundial. El llibre es va convertir en un èxit de vendes a Alemanya i va ser traduït a 39 idiomes. Va guanyar el premi Hans Fallada, el premi Welt, el premi italià Grinzane Cavour, el premi francès Laure Bataillon i el premi Ehrengabe de la Düsseldorf Heinrich Heine Society. L'any 2000 va publicar una col·lecció de contes titulada Set amors en fuga.
El 2008 el director britànic Stephen Daldry va realitzar una adaptació al cinema d'El lector.

## Bibliografia

* 1962 Der Andere
* 1987 Selbs Justiz (En Selb fa justícia) amb Walter Popp
* 1988 Die gordische Schleife (El nus gordià)
* 1992 Selbs Betrug (L'engany d'en Selb)
* 1995 Der Vorleser (El lector). Traduïda al català per Carme Gala Fernández i publicada per Edicions 62, 01/10/2009, col·lecció LaButxaca, ISBN 9788499300061
* 2000 Liebesfluchten (Set amors en fuga)
* 2001 Selbs Mord (L'assassinat d'en Selb)
* 2006 Die Heimkehr (El retorn)
* 2008 Das Wochenende (El cap de setmana)
* 2010 Sommerlügen - Geschichten
* 2011 Gedanken über das Schreiben - Heidelberger Poetikvorlesungen
* 2014 Die Frau auf der Treppe
* 2018: Olga
* 2020: Abschiedsfarben (Colors de comiat). Traduïda al català per Oriol Gil Sanchis i publicada per Univers Llibres, 13/01/2022, ISBN 9788418375262
* 2021: Die Enkelin

## Referències

* ↑ «Bernhard Schlink | enciclopèdia.cat». [Consulta: 26 abril 2017].
* ↑ «Bernhard Schlink - Alchetron, The Free Social Encyclopedia» (en anglès). [Consulta: 26 abril 2017].
* ↑ «El lector - Editorial Anagrama» (en castellà). Editorial Anagrama.
* ↑ «The Reader (El lector)» (en anglès). Film Affinity, 2008. [Consulta: 27 abril 2017].
* ↑ Hare, David «Truth and reconciliation» (en anglès). The Guardian, 12-12-2008. ISSN: 0261-3077.
# Síndrome extrapiramidal

La síndrome extrapiramidal (SEP) són signes i símptomes que estan arquetípicament associats amb el sistema extrapiramidal de l'escorça cerebral. Quan aquests símptomes són causats per medicaments (com ara antipsicòtics) o drogues, també es coneixen com a efectes secundaris extrapiramidals (ESEP). Els símptomes poden ser aguts (a curt termini) o crònics (a llarg termini). Inclouen trastorn del moviment com ara distonia (espasmes i contraccions musculars contínues), acatísia (pot manifestar-se com a inquietud motora), parkinsonisme amb símptomes característics com ara rigidesa, bradicinèsia (lentitud del moviment), tremolor i discinèsia tardana (moviments irregulars i bruscos).

## Referències

* ↑ Akagi, Hiroko; Kumar, T Manoj «Akathisia: overlooked at a cost». BMJ: British Medical Journal, vol. 324, 7352, 22-06-2002, pàg. 1506–1507. DOI: 10.1136/bmj.324.7352.1506. ISSN: 0959-8138. PMC: 1123446. PMID: 12077042.
* ↑ Pierre, JM «Extrapyramidal symptoms with atypical antipsychotics: incidence, prevention and management». Drug Safety, vol. 28, 3, 2005, pàg. 191–208. DOI: 10.2165/00002018-200528030-00002. PMID: 15733025.
# Maussans

Maussans és un municipi francès situat al departament de l'Alt Saona i a la regió de Borgonya - Franc Comtat. L'any 2007 tenia 83 habitants.

## Demografia
### Població

El 2007 la població de fet de Maussans era de 83 persones. Hi havia 29 famílies, de les quals 4 eren unipersonals (4 dones vivint soles i 4 dones vivint soles), 4 parelles sense fills, 17 parelles amb fills i 4 famílies monoparentals amb fills.
La població ha evolucionat segons el següent gràfic:
Habitants censats

### Habitatges

El 2007 hi havia 32 habitatges, 29 eren l'habitatge principal de la família i 3 eren segones residències. 30 eren cases i 1 era un apartament. Dels 29 habitatges principals, 26 estaven ocupats pels seus propietaris, 2 estaven llogats i ocupats pels llogaters i 1 estava cedit a títol gratuït; 1 tenia una cambra, 4 en tenien tres, 7 en tenien quatre i 17 en tenien cinc o més. 28 habitatges disposaven pel capbaix d'una plaça de pàrquing. A 9 habitatges hi havia un automòbil i a 17 n'hi havia dos o més.

### Piràmide de població

La piràmide de població per edats i sexe el 2009 era:
Piràmide de població de Maussans el 2009 :
| Homes | Edats | Dones |
| 0 | 95 o + | 0 |
| 0 | 90 a 94 | 0 |
| 0 | 85 a 89 | 0 |
| 4 | 80 a 84 | 0 |
| 0 | 75 a 79 | 4 |
| 4 | 70 a 74 | 0 |
| 0 | 65 a 69 | 4 |
| 0 | 60 a 64 | 0 |
| 4 | 55 a 59 | 4 |
| 0 | 50 a 54 | 0 |
| 12 | 45 a 49 | 4 |
| 0 | 40 a 44 | 8 |
| 0 | 35 a 39 | 0 |
| 4 | 30 a 34 | 0 |
| 0 | 25 a 29 | 4 |
| 0 | 20 a 24 | 0 |
| 8 | 15 a 19 | 0 |
| 4 | 10 a 14 | 4 |
| 4 | 5 a 9 | 0 |
| 0 | 0 a 4 | 0 |

## Economia

El 2007 la població en edat de treballar era de 48 persones, 35 eren actives i 13 eren inactives. De les 35 persones actives 32 estaven ocupades (21 homes i 11 dones) i 3 estaven aturades (2 homes i 1 dona). De les 13 persones inactives 4 estaven jubilades, 5 estaven estudiant i 4 estaven classificades com a «altres inactius».

### Activitats econòmiques

Dels 2 establiments que hi havia el 2007, 1 era d'una empresa de comerç i reparació d'automòbils i 1 d'una empresa classificada com a «altres activitats de serveis».
L'any 2000 a Maussans hi havia 3 explotacions agrícoles que ocupaven un total de 258 hectàrees.

## Poblacions més properes

El següent diagrama mostra les poblacions més properes.

## Referències

* ↑ «Population et logements par commune depuis le recensement de 1962 (1961 pour les Dom) à 1999» (en francès). INSEE. Arxivat de l'original el 5 desembre 2008.
* ↑ Logement, 1968-2007
* ↑ «Population par sexe et âge quinquennal de 1968 à 1999» (en francès). http://www.recensement-2007.insee.fr:+ INSEE. [Consulta: 13 juliol 2010].
* ↑ Emploi et population active 1999 et 2007
* ↑ Créations et stock d'établissements par commune en 2009
* ↑ Exploitations agricoles
* Résumé statistique Fitxa resum de dades estadístiques de Maussans a l'INSEE.
* Évolution et structure de la population Fitxa amb el detall de dades de Maussans a l'INSEE
* France par commune Arxivat 2012-01-11 a Wayback Machine. Dades detallades de tots els municipis de França accessibles a partir del mapa.
# Sinagoga de Kazimierz

La Sinagoga de Kazimierz, també coneguda com la sinagoga vella (en polonès Synagoga Stara), està en el districte de Kazimierz a Cracòvia i és la sinagoga més antiga de Polònia. El barri de Kazimierz va ser fundat l'any 1335 pel rei Casimir el gran, que li va donar el seu nom. Kazimierz abans havia estat una ciutat independent de Cracòvia.
La sinagoga va ser construïda a finals del segle xv, quan els jueus començaven a instal·lar-se a Polònia, fou destruïda pel foc l'any 1557. En l'any 1570 fou reconstruïda sota la direcció de l'arquitecte itàlia Mateo Gucci. Hi ha set sinagogues històriques a Kazimierz, algunes d'elles encara estan actives.
Durant la guerra que va provocar la partició de Polònia entre Rússia, Prússia i Àustria l'heroi Tadeusz Kościuszko fou el líder dels polonesos, després d'haver lluitat al costat de Thomas Jefferson en la Guerra Americana. En l'any 1794 Tadeusz va anar a la sinagoga vella de Kazimierz per reunir-se amb els que volien lluitar per la independència de Polònia.
Durant el segle xx, el president polonès Ignacy Moscicki va fer una visita oficial a la sinagoga de Kazimierz l'any 1931, aquest va ser un gest simbòlic d'amistat amb la població de la vila. En la novel·la La llista de Schindler, hi ha una descripció de com les tropes del Tercer Reich van arribar a la sinagoga el dia quatre de desembre de l'any 1939.
L'interior del temple és actualment un museu d'història. El museu mostra fotografies de com era la vida a Kazimierz abans de l'ocupació alemanya, així com pintures d'artistes i objectes religiosos. La sinagoga vella va ser destruïda pels nazis durant la Segona Guerra Mundial, tanmateix fou restaurada després de la guerra.

## Referències

* ↑ «Old Synagogue - Krakow, Poland». [Consulta: 3 maig 2020].
* ↑ «Jewish Krakow - Old Synagogue», 14-02-2008. Arxivat de l'original el 2008-02-14. [Consulta: 3 maig 2020].
# Survivor

Survivor és un xou d'impacte que tracta sobre la supervivència en uns territoris aïllats de l'espècie humana amb recursos que hauran d'aconseguir al llarg del programa, actualment es fa amb famosos, però prima el factor concurs per damunt del factor supervivència. El programa un sistema d'eliminació progressiva en el qual els mateixos participants voten per eliminar-se entre ells fins que només queda un supervivent. El format de Survivor va ser creat el 1992 pel productor britànic de televisió Charlie Parsons, i la primera edició es va fer a Suècia en 1997.

## Referències

* 1 2 «'La Isla' y 'Supervivientes': dos formatos que se parecen poco... o nada» (en castellà). 20 minutos, 20-06-2017. [Consulta: 19 setembre 2020].
# Bernhard Schulze

Bernhard Schulze (Recklinghausen, 20 de maig de 1938) és un piragüista alemany, ja retirat, que va competir durant les dècades de 1950 i 1960.
El 1964 va prendre part en els Jocs Olímpics d'Estiu de Tòquio, on va guanyar la medalla de plata en la prova del K-4 1.000 metres del programa de piragüisme. Formà equip amb Günther Perleberg, Friedhelm Wentzke i Holger Zander. Quatre anys més tard, als Jocs de Ciutat de Mèxic, fou novè en la prova del K-2 1.000 metres.
En el seu palmarès també destaquen dues medalles al Campionat d'Europa de piragüisme, d'or el 1959 i de bronze el 1965, així com catorze campionats nacionals entre 1959 i 1966.

## Referències

* 1 2 3 «Olympedia – Berni Schulze». [Consulta: 27 agost 2022].
# Supercopa sueca de futbol

La Supercopa sueca de futbol (Supercupen en suec) és una competició futbolística sueca que és disputada entre els campions de l'Allsvenskan i la Svenska Cupen. Es disputa a l'inici de la temporada. Fou disputada per primer cop el 2007. Es disputa tant en categoria masculina com femenina.

## Historial
### Masculina

| Temporada | Campió | Marcador | Finalista | Seu |
| 2007 | IF Elfsborg (1) | 1 - 0 | Helsingborgs IF | Borås Arena, Borås |
| 2008 | IFK Göteborg (1) | 3 - 1 | Kalmar FF | Ullevi, Göteborg |
| 2009 | Kalmar FF (1) | 1 - 0 | IFK Göteborg | Fredriksskans, Kalmar |

### Femenina

| Temporada | Campió | Marcador | Finalista | Seu |
| 2007 | Umeå IK (1) | 3 - 1 | Linköpings FC | Idrottsparken, Norrköping |
# Meridià celeste

En astronomia, el meridià celeste és un cercle màxim que passa pels punts septentrional i meridional de l'horitzó d'un observador. La intersecció del meridià i l'horitzó determina una línia sobre el pla horitzontal anomenada meridiana; la seua intersecció amb l'esfera celeste determina els punts cardinals nord i sud. El seu perpendicular talla l'esfera celest en els punts cardinals est i oest. L'origen dels azimuts és el punt cardinal sud.

## Referències

* ↑ Ridpath, 2018, «meridian, celestial».

## Bibliografia

* Ridpath, I. A Dictionary of Astronomy (en anglès). 3a edició. Oxford University Press, 2018. ISBN 9780192542618.
# Sinagoga de Hèlsinki

La Sinagoga de Hèlsinki (en finès: Helsingin synagoga) és un edifici religiós a la ciutat de Hèlsinki (en suec: Helsingfors) es tracta d'una de les dues sinagogues a Finlàndia. Situada en el districte de Kamppi (Kampen), la sinagoga és utilitzada per la comunitat jueva de 1200 membres de Hèlsinki. L'edifici de la sinagoga, va ser dissenyat per l'arquitecte Jac. Ahrenberg (1847-1914) un nadiu de Viipuri (ara a Rússia), va ser acabada l'any 1906.

## Referències

* ↑ KOHDE_ANEU=1601

## Enllaços externs

* Helsingin juutalainen seurakunta (anglès) (finès) (suec)
# Josep Vendrell Gardeñes

Josep Vendrell Gardeñes (Camarasa, 11 de juliol de 1968) és un polític català, diputat per ICV-EUiA al Parlament de Catalunya. És llicenciat en Història Contemporània per la Universitat de Barcelona (1991). Màster en Polítiques Públiques i Socials per la Universitat Pompeu Fabra (2002).
Es va afiliar al Partit Socialista Unificat de Catalunya (PSUC) el 1986. Va ser responsable de serveis de la Unió Intercomarcal de les Terres de Lleida de CCOO (1989-1990) i responsable d'organització de la Joventut Comunista de Catalunya (JCC) (1990). De 1991 fins a 1996 fou coordinador Nacional de Joves amb Iniciativa.
Des de l'any 1996 fins al 2003 ha ocupat diferents responsabilitat a ICV: responsable de les Relacions Internacionals i responsable de Comunicació. Del 2003 a l'abril 2006 ha estat Cap de Gabinet del conseller Joan Saura, en el Departament de Relacions Institucionals i Participació de la Generalitat de Catalunya. De 2006 a 2010 va ser Secretari de Relacions Institucionals i Participació del Departament d'Interior.
Diputat al Parlament des del novembre del 2011, quan Laia Ortiz va abandonar el seu escó per ser diputada al Congrés dels Diputats. També és membre de la Comissió Executiva d'ICV. Vendrell es va presentar de número deu de la coalició d'esquerres Catalunya Sí que es Pot a la llista de la circumscripció de Barcelona en les eleccions catalanes de 2015, i fou el candidat d'ICV a la coalició d'esquerres En Comú Podem per a les eleccions generals espanyoles del mateix any assolint acta de diputat.

## Referències

* ↑ «Vendrell serà el candidat d'ICV el 20-D després que ningú més es presenti a les primàries». Ara, 04-11-2015 [Consulta: 7 novembre 2015].
* ↑ Fitxa del Congrés dels Diputats
# Survival horror

El survival horror és un gènere de videojoc inspirat en el cinema de terror en el que el principal objectiu és sobreviure i/o fugir d'una amenaça de la ficció del terror; normalment són monstres o algun ser sobrenatural que espanta al jugador. El survival horror va néixer amb Haunted House d'Atari publicat l'hivern del 1982 i amb Sweet Home de Capcom publicat el 15 de desembre del 1989. Amb el pas del temps d'aquest gènere es va anar popularitzant per les sagues: Silent Hill, Alone in the Dark i Resident Evil.

## Característiques

Generalment, els survival horror fan servir diferents elements per crear una atmosfera de terror psicològic en el jugador. Aquests elements són: escenaris molt detallats, una il·luminació baixa, opaca i descolorida que provoca una barreja de terror i angoixa, la música és generalment instrumental amb influència clàssica que aconsegueix crear un efecte de concentració en el jugador però que alhora es veu alterat pels efectes de so espontanis que pretenen espantar-lo.
Normalment, el protagonista compta amb poca llibertat de moviments i pocs recursos com poca munició, pocs elements curatius... D'aquí ve el nom de "survival" (supervivència, en anglès). Les històries d'aquests títols tracten de temes foscos, sobrenaturals i violents semblants als propis d'una pel·lícula de terror. Una altra característica força comuna és la presència de trencaclosques o endevinalles que s'han de resoldre al llarg de la història i que requereixen una capacitat d'investigació i d'observació detallada per part del jugador.

## Títols destacats

Alguns títols destacat d'aquest gènere són:
* Castlevania
* System shock
* System shock 2
* Saga Silent Hill
* Saga Resident Evil
* Saga Alone in the Dark
* Parasite Eve (1998)
* Deep Fear (1998)
* Eternal Darkness: Sanity's Requiem (2002)
* The Thing (2002)
* Project Zero (2002)
* Clock Tower 3 (2003)
* The Suffering (2004)
* Obscure (2004)
* Forbbiden Siren (2004)
* Project Zero II: Crimson Butterfly (2004)
* Haunting Ground (2005)
* Kuon (2005)
* Dead Rising (2006)
* Project Zero III: The Tormented, (2006)
* Forbbiden Siren 2 (2006)
* Rule of Rose (2006)
* F.E.A.R. (2006)
* Penumbra: Overture (2007)
* Penumbra: Black Plague (2008)
* Vampire Rain (2007)
* Obscure 2 (2007)
* BioShock (2007)
* Saga Dino Crisis
* Amnesia: The Dark Descent (2010)
* Metro 2033 (2010)
* Metro Last Light (2013)
* Metro Redux (2014)

## Vegeu també

* Terror psicològic
* Videojoc battle royale

## Referències

* ↑ Macdonald, Keza. «6 OF THE BEST SURVIVAL GAMES». IGN, 01-01-2014. [Consulta: 10 agost 2015].
* ↑ Lane, Rick. «VIRTUAL SELECTION: THE RISE OF THE SURVIVAL GAME». IGN, 05-07-2013. [Consulta: 17 agost 2015].
* ↑ Roberts, Samual. «No Man's Sky: how to play a game with 18 quintillion worlds». PC Gamer, 09-09-2015. [Consulta: 9 setembre 2015].

## Enllaços externs

* Categoria de Survival Horror Arxivat 2008-08-30 a Wayback Machine. de l'Open Directory Project
Viccionari
# Trefacio

Trefacio és un municipi de la província de Zamora a la comunitat autònoma de Castella i Lleó.

## Demografia

Evolució demogràfica :
| 1991 | 1996 | 2001 | 2004 |
| 258 | 258 | 211 | 247 |

## Referències

* ↑ «Trefacio al web de la Diputación de Zamora» (en castellà). Arxivat de l'original el 2014-02-26. [Consulta: 23 gener 2022].
# Mas de la Cavallera

El Mas de la Cavallera és un mas situat al municipi de Cabassers a la comarca catalana del Priorat, als peus del cim de la Pedra Caballera.

## Referències

* ↑ Biete i Farre, Vicenç «Toponimia de Cabacers i el seu terme». Revista Catalana de Geografia, II, 5,6,7,8, 1979, pàg. 60. Arxivat de l'original el 2022-02-12 [Consulta: 21 novembre 2021].
# Sinagoga de Làrnaca

La Sinagoga de Lárnaca és a la localitat turística de Làrnaca, en l'illa de Xipre, va ser inaugurada el 12 de setembre de 2005, és la primera i l'única sinagoga de l'illa, fins a la seva construcció Xipre era l'únic membre de la Unió Europea que no tenia cap sinagoga. La cerimònia d'inauguració va comptar amb la presentació d'un rotlle de la Torà i la col·locació de la primera pedra per a construir-hi una micvé.

## Referències

* ↑ rabbinatecyprus.org
# Survival International

Survival International és una organització pels drets humans, formada l'any 1969, i que fa campanya pels drets dels pobles indígenes tribals i dels pobles aïllats.
Les campanyes de l'organització se centren generalment en els desitjos dels pobles tribals a conservar les seves terres ancestrals. Survival International anomena aquests pobles "alguns dels més vulnerables a la terra", i té com a objectiu l'erradicació del que anomena "conceptes erronis" que s'utilitzen per justificar violacions dels drets humans. També té com a objectiu donar a conèixer els riscos percebuts als quals les tribus s'enfronten a partir de les accions de les empreses i els governs. Survival International es guia pel principi que les formes tribals de la vida no són deficients, i que de fet són desitjables i s'han de mantenir.
Survival International està en associació amb el Departament d'Informació Pública (DPI) de les Nacions Unides i té un caràcter consultiu per al Consell Econòmic i Social de les Nacions Unides (ECOSOC). Per garantir la llibertat d'acció, Survival no accepta fons governamentals. És membre fundador i una organització signant de la Carta de Responsabilitats de les Organitzacions no governamentals internacionals. Survival compta amb oficines a Amsterdam, Berlín, Londres, Madrid, Milà, París i San Francisco.

## Criticisme

Aquesta postura ha provocat crítiques d'alguns sectors, entre els quals Ian Khama —president de Botswana— que afirma que Survival International "els està negant, i especialment als seus infants, l'oportunitat de créixer amb el que és la forma de vida habitual", obligant els pobles indígenes a mantenir "una forma molt endarrerida de la vida".

## Referències

* ↑ «Botswana president Ian Khama hopes for triumph at challenging polls». The Guardian, 06-03-2015. [Consulta: 6 març 2015].